PSD a modificat legislația electorală: Campania pentru prezidențiale și pentru Parlamentul European va fi permisă inclusiv în ziua votului

Campania electorală pentru alegerile prezidenţiale şi pentru Parlamentul European începe cu 30 de zile înaintea scrutinului, fiind permisă chiar şi în ziua alegerilor, au decis marţi, în plen, senatorii, prin adoptarea unei propuneri legislative pentru modificarea şi completarea unor acte normative în materie electorală, transmite Agerpres.

Propunerea legislativă iniţiată de un grup de senatori PSD şi ALDE face referire la legea pentru alegerea preşedintelui României şi la legea privind desfăşurarea alegerilor pentru Parlamentul European.

Faţă de legile în vigoare a fost eliminată prevederea potrivit căreia campania electorală se încheie în dimineaţa zilei de sâmbătă (ora 7,00) dinaintea alegerilor.

”Chiar şi în ziua votului pot să faci campanie electorală. Noi nu suntem pregătiţi pentru aşa ceva. Ar ieşi un haos total”, a avertizat liderul senatorilor UDMR, Cseke Attila.

Legea a fost adoptată cu 70 de voturi ”pentru” (PSD și ALDE), 15 voturi ”împotrivă” (PNL și UDMR) și 12 abțineri (USR) şi urmează să fie trimisă Camerei Deputaţilor – for decizional în acest caz.